2. ปัจจัยความเสี่ยง

1.  ความเสี่ยงจากวิกฤติเศรษฐกิจโลก

ในปี 2555 ภาวะเศรษฐกิจโลกยังชะลอตัวต่อเนื่องจากปี 2554
โดยเฉพาะในกลุ่มประเทศเศรษฐกิจขนาดใหญ่ ทั้งเศรษฐกิจสหรัฐอเมริกาที่ยังมีความเปราะบาง
การชะลอตัวของเศรษฐกิจจีน ญี่ปุ่น
และโดยเฉพาะอย่างยิ่งการเข้าสู่ภาวะเศรษฐกิจถดถอยของสหภาพยุโรปจากปัญหาวิกฤตหนี้
การแก้ปัญหาที่ผ่านมาส่วนใหญ่จะเป็นการยืดระยะเวลาและการอัดฉีดเงินเข้าสู่ระบบเศรษฐกิจ
เพื่อหวังให้เกิดการลงทุนและการจ้างงานที่จะสามารถสร้างการเติบโตให้กับระบบเศรษฐกิจได้
โดยยังไม่เห็นมาตรการที่เป็นการแก้ปัญหาได้อย่างถาวร
การฟื้นตัวของกลุ่มประเทศมหาอำนาจทางเศรษฐกิจจึงยังไม่มีความชัดเจนและคาดว่าต้องใช้ระยะเวลาพอสมควร
ภาวะเศรษฐกิจที่ยังไม่ฟื้นตัวของประเทศมหาอำนาจกลุ่มนี้ส่งผลต่อเศรษฐกิจของประเทศต่างๆทั่วโลกที่พึ่งการส่งออกเป็นรายได้หลัก
รวมถึงประเทศไทย

จากภาวะวิกฤติเศรษฐกิจโลกที่เกิดขึ้นส่งผลกระทบต่อประเทศไทยในหลายด้านทั้งภาคการส่งออก
ภาคอุตสาหกรรมและการลงทุน
โดยเฉพาะภาคการส่งออกซึ่งเป็นภาคเศรษฐกิจที่สำคัญมากได้รับผลกระทบจากกำลังซื้อที่ลดลงทั้งตลาดในประเทศกลุ่มอาเซียน
จีน ญี่ปุ่น สหรัฐอเมริกา และสหภาพยุโรป ทำให้การส่งออกเติบโตในอัตราที่ลดลงมาก ในปี 2555
การส่งออกมีการขยายตัวเพียงร้อยละ 3.2 เทียบกับปี 2554 ซึ่งขยายตัวร้อยละ 16.4
ซึ่งกระทบต่อเศรษฐกิจโดยรวมของประเทศ
รัฐบาลต้องใช้การกระตุ้นการใช้จ่ายและการลงทุนภายในประเทศผ่านมาตรการต่างๆแทน
สำหรับธุรกิจอสังหาริมทรัพย์ซึ่งสัมพันธ์โดยตรงกับการเติบโตของเศรษฐกิจและความเชื่อมั่นของผู้บริโภคย่อมได้รับผลกระทบจากความไม่เชื่อมั่นของผู้บริโภคที่อาจชะลอการตัดสินใจซื้อหรือมีกำลังซื้อที่ลดลง
รวมถึงกลุ่มลูกค้าต่างชาติที่เดิมจะมาลงทุนซื้ออสังหาริมทรัพย์หรือร่วมลงทุนพัฒนาโครงการอสังหาริมทรัพย์จะชะลอหรือยกเลิกการลงทุนไป
อย่างไรก็ตามรัฐบาลได้มีมาตรการช่วยกระตุ้นภาคอสังหาริมทรัพย์ซึ่งมีส่วนสำคัญต่อเศรษฐกิจโดยรวมและเพื่อช่วยเหลือผู้มีรายได้น้อย
อาทิ นโยบายบ้านหลังแรก อัตราดอกเบี้ย 0% ระยะเวลา 3 ปี และมาตรการสินเชื่อดอกเบี้ยต่ำ
ส่วนผู้ประกอบการธุรกิจอสังหาริมทรัพย์ที่จะดำเนินธุรกิจอยู่ได้ต้องมีประสบการณ์
เข้าใจการเปลี่ยนแปลงของตลาด มีฐานะการเงินมั่นคงมีสภาพคล่องที่เพียงพอ และ
มีการบริหารงานอย่างมืออาชีพ

บริษัทฯ ดำเนินธุรกิจพัฒนาโครงการที่พักอาศัยเพื่อขาย
ควบคู่ไปกับธุรกิจอาคารสำนักงานให้เช่าซึ่งสร้างรายได้ที่สม่ำเสมอระยะยาว บริษัทฯ
มีนโยบายชัดเจนที่ต้องการสร้างการเติบโตอย่างมีเสถียรภาพ
การลงทุนในโครงการต่างๆบริษัทฯได้มีการศึกษาความเป็นไปได้ทั้งด้านการตลาด
การเงินและด้านกฎหมาย
และวางแผนงานอย่างรอบคอบโดยทีมงานที่มีประสบการณ์และพร้อมที่จะปรับเปลี่ยนกลยุทธ์และแผนงานให้เป็นไปตามสถานการณ์ที่เปลี่ยนแปลง
มีการพัฒนาผลิตภัณฑ์ใหม่ๆตามความต้องการของตลาดและขยายฐานลูกค้าให้กว้างขึ้น
บริษัทฯให้ความสำคัญกับการบริหารการเงินอย่างมีวินัย
ซึ่งช่วยให้สามารถบริหารความเสี่ยงจากภาวะเศรษฐกิจที่ยังมีความไม่แน่นอน และ
มีการตั้งคณะกรรมการบริหารความเสี่ยงเพื่อติดตามสถานการณ์และมีการประเมินความเสี่ยงที่มีผลกระทบต่อการดำเนินธุรกิจและกำหนดมาตรการควบคุมความเสี่ยงในแต่ละด้าน
นอกจากนี้กลุ่มลูกค้าที่ซื้อโครงการส่วนใหญ่ของบริษัทฯเป็นลูกค้าคนไทย
และเป็นผู้ซื้อเพื่อการอยู่อาศัยเอง บริษัทฯไม่มีนโยบายลงทุนโครงการในต่างประเทศ
รวมทั้งไม่มีการร่วมทุนกับนักลงทุนต่างชาติ
จึงไม่ได้รับผลกระทบโดยตรงจากนักลงทุนและลูกค้าต่างชาติที่ลดลง

2.  ความเสี่ยงจากการเคลื่อนย้ายเงินทุน

จากภาวะวิกฤติเศรษฐกิจโลกในช่วงที่ผ่านมา ทำให้ธนาคารกลางของสหรัฐอเมริกา ยุโรป
และญี่ปุ่นออกมาตรการกระตุ้นเศรษฐกิจโดยการคงอัตราดอกเบี้ยในระดับต่ำ
และใช้มาตรการผ่อนคลายเชิงปริมาณเพื่อเพิ่มปริมาณเงินเข้าสู่ระบบเศรษฐกิจอย่างต่อเนื่องจนถึงปัจจุบัน
ส่งผลให้มีปริมาณเงินทุนไหลเข้าไปยังประเทศที่มีพื้นฐานระบบเศรษฐกิจที่ดีกว่าและให้ผลตอบแทนที่สูงกว่าผ่านตลาดตราสารหนี้และตลาดตราสารทุน
โดยเฉพาะภูมิภาคเอเชีย
ส่งผลให้ธนาคารกลางของประเทศต่างๆในภูมิภาคเอเชียต้องติดตามเงินทุนไหลเข้าอย่างใกล้ชิด
และเตรียมมาตรการรับมือเงินทุนไหลเข้าประเทศ

เงินทุนที่ไหลเข้าสู่ประเทศไทยในปริมาณที่มาก
จะส่งผลให้ค่าเงินบาทมีความผันผวนและแข็งค่าขึ้นกระทบต่อภาคการส่งออก
และหากเงินส่วนใหญ่จะเป็นการเข้ามาลงทุนเพื่อเก็งกำไรระยะสั้นๆ
จะทำให้เกิดความผันผวนในตลาดหุ้น อัตราแลกเปลี่ยน และ ราคาสินทรัพย์เพิ่มสูงขึ้น
ทำให้มีความเสี่ยงที่อาจสร้างความผันผวนและเกิดภาวะฟองสบู่กับระบบเศรษฐกิจได้เพิ่มขึ้นโดยเฉพาะอย่างยิ่งกลุ่มอสังหาริมทรัพย์
ในขณะเดียวกัน ต้องมีการเตรียมการรับมือในกรณีที่เงินทุนที่ไหลออกจากประเทศ
เมื่อเศรษฐกิจของสหรัฐอเมริกาและยุโรปฟื้นตัวกลับขึ้นมาอีกครั้งหนึ่งหรือเมื่อเกิดเหตุการณ์ที่สร้างความไม่มั่นใจให้กับนักลงทุนต่างประเทศ
แม้ว่าธนาคารแห่งประเทศไทยได้เตรียมแผนรับมือเงินทุนไหลเข้าประเทศผ่านมาตรการต่างๆอาทิ
การใช้อัตราแลกเปลี่ยนแบบยืดหยุ่น การเข้ามาแทรกแซงอัตราแลกเปลี่ยนในบางช่วง และ
มีการสนับสนุนให้นำเงินไปลงทุนในต่างประเทศ
แต่เนื่องจากเงินทุนที่ไหลเข้าสู่ภูมิภาคเอเซียส่วนใหญ่จะเป็นการเก็งกำไรมากกว่าการลงทุนในทรัพย์สินถาวร
และ ด้วยปริมาณเงินที่ไหลเข้ามามากและรวดเร็ว
หลายฝ่ายจึงต้องการให้ธนาคารแห่งประเทศไทยออกมาตรการที่จะลดการไหลเข้าของเงินระยะสั้นที่ชัดเจนและเข้มขึ้น
และ ทำให้ทั้งผู้ประกอบการและผู้บริโภคเริ่มไม่เชื่อมั่นและมีความกังวลว่า
ประเทศไทยจะสามารถรับมือกับสถานการณ์นี้ได้หรือไม่ และ
จะมีผลกระทบกับเศรษฐกิจไทยมากน้อยเพียงใด

บริษัทฯ พัฒนาโครงการที่อยู่อาศัยทั้งโครงการแนวราบและแนวสูง
โดยให้สัดส่วนหลักเป็นโครงการแนวราบ 70% ต่อโครงการแนวสูง 30%
ทำให้สามารถบริหารความเสี่ยงทางการเงินได้ดีกว่าทั้งด้านการบริหารกระแสเงินสด
การรับรู้รายได้ รวมถึงการบริหารการก่อสร้าง
ผลิตภัณฑ์อยู่ในราคาระดับกลางขึ้นไปซึ่งผู้ซื้อเป็นกลุ่มผู้บริโภคที่มีกำลังซื้อและมีความสามารถรับภาระการกู้ยืมได้มากกว่าในกลุ่มราคาระดับล่าง
นอกจากนี้ผู้ซื้อส่วนใหญ่ยังเป็นกลุ่มลูกค้าที่มีความต้องการที่อยู่อาศัยที่แท้จริง (Real Demand)
มากกว่าการซื้อเพื่อการเก็งกำไร(Speculator)
และที่ผ่านมาพบว่ามีผู้ซื้อบางส่วนที่ชำระเป็นเงินสด บริษัทฯ
มีลูกค้าหลักเป็นคนไทยโดยมีชาวต่างชาติจำนวนไม่มาก บริษัทฯ
ให้ความสำคัญกับการบริหารเงินอย่างมีวินัย และมีประสิทธิภาพ เงินกู้ยืมเป็นสกุลเงินบาททั้งหมด
นอกจากนี้บริษัทฯ ได้พัฒนาปรับปรุงกระบวนการทำงานเพื่อลดระยะเวลาของการขาย
การสร้างและการโอนให้สามารถได้รับเงินสดเร็วขึ้นอีกด้วย

3.  ความเสี่ยงจากการขาดแคลนแรงงาน

ปัญหาการขาดแคลนแรงงานในทุกภาคธุรกิจของประเทศไทย
เริ่มมีปัญหาขึ้นหลังจากเกิดอุทกภัยในปลายปี 2554
เนื่องมาจากความต้องการแรงงานของภาคอุตสาหกรรมที่เพิ่มขึ้นเพื่อเพิ่มกำลังการผลิตให้ทันหลังจากที่ต้องหยุดการผลิตในระหว่างเกิดอุทกภัย
โดยในปี 2555
ปัญหาการขาดแคลนแรงงานได้เพิ่มมากขึ้นจากการที่รัฐบาลมีโครงการก่อสร้างพื้นฐานของภาครัฐ
การปรับค่าแรงขั้นต่ำ รวมถึงโครงการรถยนต์คันแรกที่เพิ่มความต้องการแรงงาน
ประกอบกับมีแรงงานไทยบางส่วนกลับคืนสู่ภาคเกษตรกรรมตามช่วงฤดูกาลเพาะปลูกและฤดูกาลเก็บเกี่ยว
ในปี 2556 ปัญหาขาดแคลนแรงงานยังคงเป็นปัญหาต่อเนื่องและมีแนวโน้มรุนแรงขึ้น
เนื่องจากการปรับขึ้นค่าแรงขั้นต่ำ 300 บาททั่วประเทศ ตั้งแต่วันที่ 1 ม.ค.2556
ทำให้แรงงานไทยบางส่วนย้ายกลับไปทำงานตามภูมิลำเนาเดิม ประกอบกับ
โครงการพัฒนาโครงสร้างพื้นฐานของภาครัฐซึ่งเป็นโครงการขนาดใหญ่และทำการก่อสร้างทั่วทุกภาคของประเทศ
ทำให้ใช้ระยะเวลาก่อสร้างหลายปี และ
การย้ายถิ่นฐานกลับภูมิลำเนาเดิมของแรงงานต่างด้าวที่เข้าเมืองอย่างถูกกฎหมายจากการขยายการลงทุนของประเทศกลุ่มอาเชียน

สำหรับภาคธุรกิจอสังหาริมทรัพย์ ซึ่งผู้ประกอบการมีการเปิดตัวโครงการใหม่จำนวนมากขึ้น
ทั้งในกรุงเทพฯ ปริมณฑล และ มีการขยายตลาดไปต่างจังหวัดที่เป็นจังหวัดใหญ่และแหล่งท่องเที่ยว
รวมทั้งมีการเปิดตัวโครงการคอนโดมิเนียมจำนวนมาก
ซึ่งธุรกิจนี้ต้องใช้แรงงานจำนวนมากในงานก่อสร้าง
จึงได้รับผลกระทบมากจากปัญหาการขาดแคลนแรงงาน
แม้ว่าส่วนใหญ่จะมีการจ้างแรงงานต่างด้าวเข้ามาทำงานด้วยแล้ว
ส่งผลให้โครงการพัฒนาอสังหาริมทรัพย์หลายโครงการไม่สามารถก่อสร้างแล้วเสร็จตามกำหนดและต้องเลื่อนระยะเวลาการส่งมอบสินค้าให้กับลูกค้า
ผู้ประกอบการหลายรายจึงแก้ไขปัญหาการขาดแคลนแรงงานโดยหันมาใช้เทคโนโลยีการก่อสร้างสำเร็จรูป
ในการก่อสร้างเพื่อลดระยะเวลาการก่อสร้างหรือผู้ประกอบการบางรายทำสัญญาว่าจ้างล่วงหน้าเพื่อลดความเสี่ยงในการขาดแคลนแรงงาน

บริษัทฯ จ้างผู้รับเหมาเป็นผู้ก่อสร้างโครงการทั้งหมด โดยงานก่อสร้างโครงการแนวราบ
จะใช้ผู้รับเหมาขนาดกลางหลายรายที่ทำงานร่วมกันกับบริษัทมาต่อเนื่องและมีการว่าจ้างรายใหม่เข้ามาเพิ่มด้วย
เพื่อให้สามารถจัดสรรงานให้เหมาะสมกับกำลังความสามารถ
แต่ละปีบริษัทฯจะให้ข้อมูลแผนงานก่อสร้างทั้งหมดเพื่อให้ผู้รับเหมาสามารถจัดวางกำลังคนได้เพียงพอ
มีการประเมินผลงานและจัดเกรดผู้รับเหมา คอยตรวจสอบคุณภาพงานก่อสร้างทุกขั้นตอน นอกจากนี้
บริษัทยังให้ความสำคัญกับการรักษาเครดิตที่ดี
โดยมีกำหนดระยะเวลาการจ่ายเงินที่แน่นอนหลังจากตรวจรับงาน
ซึ่งทำให้ผู้รับเหมามีเงินทุนหมุนเวียนเพียงพอที่จะใช้ในการดำเนินงาน
ซึ่งการทำงานร่วมกันในลักษณะของหุ้นส่วนธุรกิจทำให้ผู้รับเหมาเชื่อมั่นและมีความยินดีที่จะทำงานอย่างมีคุณภาพและเสร็จตรงตามกำหนดเวลา
ในส่วนการก่อสร้างอาคารสูง
บริษัทฯจะมีการเปิดประมูลคัดเลือกผู้รับเหมางานโครงสร้างสถาปัตย์และงานระบบ
โดยจะพิจารณาผู้รับเหมารายใหญ่ที่มีประสบการณ์ก่อสร้างอาคารสูง
ซึ่งจะมีทีมงานและแรงงานก่อสร้างเพียงพอ
มีการจ้างที่ปรึกษาวิศวกรภายนอกเข้ามาช่วยบริหารและควบคุมงานก่อสร้างให้เป็นไปตามที่กำหนดในแผนงาน
นอกจากนี้ บริษัทฯยังมีการศึกษาเทคโนโลยีใหม่ๆรวมถึงการนำระบบชิ้นส่วนสำเร็จรูป (Precast
System) มาใช้ในการก่อสร้าง
เพื่อรองรับปัญหาการขาดแคลนแรงงานและลดระยะเวลาการก่อสร้าง

4.  ความเสี่ยงจากต้นทุนค่าก่อสร้างปรับตัวสูงขึ้น

ในปี 2555 ราคาน้ำมันดิบในตลาดโลกมีความผันผวนอย่างต่อเนื่องโดยราคาน้ำมันดิบดูไบเฉลี่ยอยู่ที่
109 เหรียญสหรัฐต่อบาร์เรล เพิ่มขึ้นจากราคาเฉลี่ย 106 เหรียญสหรัฐต่อบาร์เรลในปี 2554
ทั้งนี้เนื่องมาจากปัจจัยหลายประการอาทิ ปัญหาวิกฤติเศรษฐกิจของสหรัฐอเมริกาและสหภาพยุโรป
ปัญหาความตึงเครียดระหว่างชาติตะวันตกกับอิหร่านในเรื่องโครงการนิวเคลียร์
รวมถึงเหตุการณ์ความไม่สงบในตะวันออกกลางและแอฟริกาเหนือ สำหรับในปี 2556
ราคาน้ำมันดิบยังคงมีแนวโน้มผันผวนอย่างต่อเนื่องจากปัญหาที่สืบเนื่องมาจากปี 2555
รวมถึงบทบาทของโอเปคในการควบคุมปริมาณการผลิตน้ำมันดิบเพื่อรักษาความสมดุลของตลาดและระดับราคาน้ำมันไว้
ยังคงเป็นปัจจัยที่ส่งผลให้ราคาน้ำมันมีความผันผวนอยู่ตลอดทั้งปี

ประเทศไทยซึ่งพึ่งพาการนำเข้าน้ำมันเป็นแหล่งพลังงานหลักในการขับเคลื่อนธุรกิจทุกภาคส่วน
การที่ราคาน้ำมันดิบยังคงอยู่ในระดับสูงและมีความผันผวนตลอดเวลา ส่งผลกระทบให้ต้นทุนการผลิต
และ ต้นทุนการขนส่งมีการปรับตัวขึ้น
สำหรับภาคธุรกิจอสังหาริมทรัพย์ที่ต้นทุนหลักในการก่อสร้างโครงการ ได้แก่ ค่าวัสดุก่อสร้าง ค่าที่ดิน
และ ค่าแรงงาน ย่อมได้รับผลกระทบเช่นกัน
เนื่องจากราคาวัสดุก่อสร้างมีการปรับราคาสูงขึ้นประกอบกับมีโครงการก่อสร้างขนาดใหญ่ของภาครัฐที่ต้องใช้วัสดุก่อสร้างจำนวนมาก
ราคาที่ดินมีการปรับเพิ่มขึ้นมาตลอดจากที่ดินในทำเลศักยภาพถูกนำมาพัฒนาโครงการและเหลือน้อยลงโดยเฉพาะอย่างยิ่งทำเลย่านธุรกิจกลางเมือง
ประกอบกับ กรมธนารักษ์ได้ประกาศใช้ราคาประเมินที่ดินใหม่ในปี 2555 อย่างไรก็ดี
การขยายโครงสร้างพื้นฐานด้านการคมนาคมจะช่วยให้ชุมชนเมืองมีการขยายตัวออกไปมากขึ้น
นอกจากนี้การปรับขึ้นอัตราค่าจ้างขั้นต่ำเป็น 300 บาทที่เริ่มตั้งแต่ปี 2555
และมีผลทั่วประเทศในต้นปี 2556 ส่งผลให้ต้นทุนค่าก่อสร้างโครงการสูงขึ้น
ขณะที่ผู้ประกอบการไม่สามารถปรับราคาขายให้สอดคล้องกับต้นทุนที่เพิ่มขึ้นได้ทั้งหมด
เนื่องจากสภาพการแข่งขันที่สูงและกำลังซื้อของผู้บริโภคที่ลดลงจากค่าครองชีพที่สูงขึ้น

บริษัทฯ ให้ความสำคัญกับการบริหารงานก่อสร้างอย่างมีประสิทธิภาพและการควบคุมต้นทุนค่าก่อสร้าง
บริษัทฯมีการซื้อวัสดุก่อสร้างหลักหลายรายการ (คิดเป็นประมาณร้อยละ 50
ของต้นทุนค่าวัสดุก่อสร้าง)กับผู้ผลิตรายใหญ่โดยตรงเพื่อให้ได้ราคาที่ต่ำลงสำหรับการซื้อในปริมาณมาก
และ มีการทำสัญญาสั่งซื้อวัสดุล่วงหน้า
สำหรับวัสดุก่อสร้างที่มีแนวโน้มราคาเพิ่มสูงขึ้นมากหรือขาดสต็อค เช่น เหล็ก
บริษัทฯมีการวางแผนและกำหนดระยะเวลาในการก่อสร้างพร้อมกับตรวจสอบและดูแลการก่อสร้างเพื่อให้เสร็จทันตามแผนที่วางไว้
อีกทั้ง
มีการวางแผนการสร้างบ้านพร้อมอยู่โดยแบ่งพื้นที่การก่อสร้างเป็นโซนและทำสัญญาก่อสร้างกับผู้รับเหมาแต่ละรายในปริมาณงานที่เหมาะสม
มีการกำหนดจำนวนสต็อคบ้านสร้างเสร็จพร้อมขายต่อโครงการในจำนวนที่เหมาะสมและไม่มากเกินไป
นโยบายการขายบ้านสร้างเสร็จช่วยให้ทราบต้นทุนที่แน่นอนก่อนการเปิดขาย
สำหรับโครงการคอนโดมิเนียมซึ่งเปิดขายก่อนขึ้นงานก่อสร้าง
บริษัทฯได้จัดให้มีการประมูลราคาและคัดเลือกผู้รับเหมางานก่อสร้างและงานระบบต่างๆทั้งโครงการ
จึงทำให้สามารถกำหนดราคาขายให้สอดคล้องกับต้นทุนและได้ผู้รับเหมาที่มีคุณภาพ นอกจากนี้บริษัทฯ
มีการศึกษาวิจัยตลาดและความต้องการของผู้บริโภคอย่างต่อเนื่อง

5.  ความเสี่ยงจากการมีกลุ่มผู้ถือหุ้นรายใหญ่

บริษัทฯมีกลุ่มครอบครัวชินวัตรถือหุ้นในสัดส่วนร้อยละ 60.14 (ณ วันที่ 12 มีนาคม 2556)
ของจำนวนหุ้นสามัญซึ่งถือเป็นกลุ่มผู้ถือหุ้นรายใหญ่สามารถควบคุมเสียงของที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้คะแนนเสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นจึงไม่อาจสามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

อย่างไรก็ตาม
คณะกรรมการบริษัทและคณะกรรมการบริหารเป็นผู้ที่มีอำนาจหน้าที่อย่างสมบูรณ์ในการบริหารจัดการธุรกิจ
ประกอบกับ
บริษัทฯมีคณะกรรมการตรวจสอบที่จะเข้ามาตรวจสอบและพิจารณาเพื่อไม่ให้เกิดรายการที่อาจก่อให้เกิดความขัดแย้งกัน
นอกจากนี้ ยังมีสำนักงานกำกับหลักทรัพย์และตลาดหลักทรัพย์(กลต.)
ที่มีหน้าที่กำกับดูแลบริษัทจดทะเบียนในตลาดหลักทรัพย์แห่งประเทศไทยให้มีการดำเนินงานอย่างถูกต้อง
โปร่งใส และต้องปฏิบัติตามกฎหมาย ข้อกำหนด และหลักเกณฑ์ต่างๆ ของ กลต.
เพื่อเป็นการคุ้มครองผลประโยชน์ของผู้ลงทุน